CELEX: 32015D0623(01)
Language: fi
Date: 2015-06-17 00:00:00
Title: Komission päätös, annettu 17 päivänä kesäkuuta 2015, komission asiantuntijaryhmän ”veroalan hyvän hallintotavan, aggressiivisen verosuunnittelun ja kaksinkertaisen verotuksen foorumin” perustamisesta ja päätöksen C(2013) 2236 korvaamisesta

23.6.2015   
            
            
               FI
            
            
               Euroopan unionin virallinen lehti
            
            
               C 206/5
            
         KOMISSION PÄÄTÖS,
   annettu 17 päivänä kesäkuuta 2015,
   komission asiantuntijaryhmän ”veroalan hyvän hallintotavan, aggressiivisen verosuunnittelun ja kaksinkertaisen verotuksen foorumin” perustamisesta ja päätöksen C(2013) 2236 korvaamisesta
   (2015/C 206/04)
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   sekä katsoo seuraavaa:
   
               (1)
            
            
               Komissio esitti 6 päivänä joulukuuta 2012 antamassaan tiedonannossa (1) toimintasuunnitelman veropetosten ja verovilpin torjunnan tehostamisesta. Tiedonannon yhteydessä annettiin kaksi suositusta, joista toinen koskee aggressiivista verosuunnittelua (2) ja toinen toimenpiteitä, joilla pyritään kannustamaan kolmansia maita soveltamaan veroalan hyvän hallintotavan vähimmäisvaatimuksia (3).
            
         
               (2)
            
            
               Komission päätöksellä C(2013) 2236 (4) perustettiin komission asiantuntijaryhmä ”veroalan hyvän hallintotavan, aggressiivisen verosuunnittelun ja kaksinkertaisen verotuksen foorumi”, jäljempänä ’foorumi’, jonka tarkoituksena on tarkastella, miten veropetoksia ja verovilppiä sekä kahden suosituksen täytäntöönpanoa koskevan vuoden 2012 toimintasuunnitelman kaltaiset useat toimenpiteet etenevät. Komissio totesi kaksinkertaisesta verotuksesta sisämarkkinoilla antamassaan tiedonannossa (5) tutkivansa, olisiko hyödyllistä perustaa kaksinkertaista verotusta käsittelevä EU-foorumi. Koska kaksinkertainen verottamatta jääminen ja kaksinkertainen verotus liittyvät usein toisiinsa, pidettiin asianmukaisena, että foorumissa käsiteltäisiin myös kaksinkertaista verotusta, ja tämä näkemys pätee edelleen
            
         
               (3)
            
            
               Euroopan parlamentti (6) ja Euroopan unionin neuvosto (7) ovat kehottaneet jatkamaan veropetosten ja veron kiertämisen torjuntaa.
            
         
               (4)
            
            
               Foorumin kannanotot ovat osoittautuneet hyödyllisiksi aloilla, joilla sitä kuullaan. Komissio hyväksyi 18 päivänä maaliskuuta 2015 verotuksen avoimuutta koskevan paketin (8). Se antoi 17 päivänä kesäkuuta 2015 tiedonannon oikeudenmukaisemmasta yhtiöverojärjestelmästä unionissa (9) (vuoden 2015 toimintasuunnitelma), jossa se selvitti foorumin avustuksella vuoden 2012 suositusten soveltamista. Kyseisessä tiedonannossa komissio ilmoitti, että foorumin toimeksiantoa jatkettaisiin, sen toimialaa laajennettaisiin ja sen työskentelymenetelmiä tehostettaisiin.
            
         
               (5)
            
            
               Kahdessa komission vuoden 2015 tiedonannossa määritellyn verojen avoimuutta ja oikeudenmukaista verotusta koskevan strategian vuoksi on asianmukaista tarkastella uudelleen foorumin tehtäviä ja toimintaa.
            
         
               (6)
            
            
               Foorumissa olisi käytävä vuoropuhelua kokemuksia ja asiantuntemusta vaihtaen ja kaikkien osapuolten näkemyksiä kuullen.
            
         
               (7)
            
            
               Komission edustajan olisi toimittava foorumin puheenjohtajana, ja foorumissa olisi oltava edustajia jäsenvaltioiden verohallinnoista ja liike-elämää tai kansalaisyhteiskuntaa edustavista järjestöistä sekä veroasiantuntijoita. Jatkuvuuden vuoksi on suotavaa, että komission päätöksen C(2013) 2236 soveltamisen ajaksi nimetyt foorumin nykyiset jäsenet jatkaisivat tehtävässään siihen asti, kun niiden toimikausi päättyy 22 päivänä huhtikuuta 2016.
            
         
               (8)
            
            
               Olisi vahvistettava säännöt, joita noudattaen foorumin jäsenet saavat antaa tietoja.
            
         
               (9)
            
            
               Henkilötietojen käsittelyssä olisi noudatettava Euroopan parlamentin ja neuvoston asetusta (EY) N:o 45/2001 (10).
            
         
               (10)
            
            
               Päätös C(2013) 2236 olisi kumottava.
            
         ON PÄÄTTÄNYT SEURAAVAA:
   1 artikla
   Kohde
   Perustetaan asiantuntijaryhmä ”veroalan hyvän hallintotavan, aggressiivisen verosuunnittelun ja kaksinkertaisen verotuksen foorumi”, jäljempänä ’foorumi’.
   2 artikla
   Tehtävät
   Foorumin tehtävänä on
   
               a)
            
            
               edistää vuoropuhelua yritysten, kansalaisyhteiskunnan ja kansallisten verohallintojen asiantuntijoiden välillä veroalan hyvästä hallintotavasta, aggressiivisesta verosuunnittelusta ja kaksinkertaisesta verotuksesta.
            
         
               b)
            
            
               antaa komissiolle tietoja, jotka ovat tärkeitä a alakohdassa tarkoitettujen alojen painopisteiden määrittämisen sekä näiden alojen kehittämiseksi tarvittavien asianmukaisten tapojen ja välineiden valitsemisen kannalta;
            
         
               c)
            
            
               edistää 18 päivänä maaliskuuta 2015 ja 17 päivänä kesäkuuta 2015 annettujen komission suositusten mahdollisimman sujuvaa soveltamista ja täytäntöönpanoa yksilöimällä teknisiä ja käytännön kysymyksiä, joilla voi olla merkitystä näillä aloilla, sekä esittämällä niihin mahdollisia ratkaisuja;
            
         
               d)
            
            
               keskustella veroviranomaisten, yritysten, kansalaisyhteiskunnan ja veroasiantuntijoiden esille tuomista käytännön kysymyksistä, ja kehittää mahdollisia tapoja käsitellä tehokkaammin nykyisiä kaksinkertaiseen verotukseen liittyviä ongelmia, jotka vaikuttavat sisämarkkinoiden toimintaan.
            
         Tässä päätöksessä ilmaisulla ”veroalan hyvä hallintotapa” tarkoitetaan avoimuutta, tietojenvaihtoa ja oikeudenmukaista verokilpailua.
   3 artikla
   Kuuleminen
   Komissio voi kuulla foorumia kaikissa veroalan hyvään hallintotapaan, aggressiiviseen verosuunnitteluun ja kaksinkertaiseen verotukseen sekä vuoden 2015 toimintasuunnitelman jatkotoimenpiteisiin liittyvissä kysymyksissä.
   4 artikla
   Kokoonpano – Nimitys
   1.   Foorumissa on enintään 43 jäsentä.
   2.   Foorumissa on jäseninä
   
               a)
            
            
               jäsenvaltioiden veroviranomaisia;
            
         
               b)
            
            
               enintään 15 liike-elämää, kansalaisyhteiskuntaa ja veroasiantuntijoita edustavaa järjestöä, jotka ovat toimivaltaisia 2 artiklassa tarkoitetuissa kysymyksissä.
            
         3.   Kunkin jäsenvaltion veroviranomaisten on nimettävä edustajaksi yksi virkamies, jonka työtehtäviin kuuluu rajatylittävä verotus ja ennen kaikkea aggressiivisen verosuunnittelun torjuminen.
   4.   Foorumin nykyiset jäsenet jatkavat tehtävässään 22 päivään huhtikuuta 2016. Hakuilmoituksen julkaisemisen jälkeen verotuksen ja tulliliiton pääosaston pääjohtaja nimittää 2 kohdan b alakohdassa tarkoitetut foorumin jäsenet. Jäsenten toimikausi alkaa 23 päivänä huhtikuuta 2016 ja päättyy 16 päivänä kesäkuuta 2019.
   5.   Järjestöjen on hakuilmoitukseen vastatessaan nimettävä yksi edustaja ja varaedustaja, joka korvaa poissa tai estyneenä olevan edustajan. Verotuksen ja tulliliiton pääosaston pääjohtaja voi kieltäytyä nimeämästä järjestön ehdottamaa edustajaa tai varaedustajaa sillä perusteella, että asianomainen henkilö ei ole hakuilmoituksessa vaaditun profiilin mukainen. Tällaisissa tapauksissa asianomaista järjestöä pyydetään nimeämään toinen edustaja tai toinen varaedustaja.
   6.   Varaedustajat nimetään samoin edellytyksin kuin varsinaiset edustajat. Varaedustajat korvaavat poissa olevat tai estyneet edustajat automaattisesti.
   7.   Jäseniksi soveltuvat mutta nimittämättä jääneet järjestöt voidaan kirjata varallaololuetteloon, jota komissio käyttää nimittäessään korvaavia jäseniä.
   8.   Edellä 2 kohdan b alakohdassa tarkoitetut järjestöt tai niiden edustajat voidaan korvata tai syrjäyttää jäljellä olevan toimikauden ajaksi seuraavissa tilanteissa:
   
               a)
            
            
               järjestö tai sen edustaja ei enää pysty osallistumaan tosiasiallisesti foorumin työhön;
            
         
               b)
            
            
               järjestö tai sen edustaja ei ole perussopimuksen 339 artiklassa määrätyn ehdon mukainen;
            
         
               c)
            
            
               järjestö tai sen edustaja eroaa;
            
         
               d)
            
            
               jos se on tarpeen, jotta asiaankuuluvien asiantuntemus- ja kohdealojen edustavuus pysyisi tasapainossa.
            
         Kun järjestö tai sen edustaja korvataan tai syrjäytetään, verotuksen ja tulliliiton pääosaston pääjohtaja voi tarvittaessa nimittää korvaavan järjestön 7 kohdassa tarkoitetusta varallaololuettelosta tai pyytää järjestöä nimeämään toisen edustajan tai toisen varaedustajan.
   9.   Järjestöjen ja niiden edustajien nimet on julkaistava komission asiantuntijaryhmiä ja muita vastaavia elimiä koskevassa rekisterissä, jäljempänä ’rekisteri’, sekä asiaa koskevalla verkkosivulla.
   10.   Henkilötietoja kerättäessä, käsiteltäessä ja julkaistaessa noudatetaan asetusta (EY) N:o 45/2001.
   5 artikla
   Toiminta
   1.   Foorumin puheenjohtajana toimii verotuksen ja tulliliiton pääosaston pääjohtaja tai hänen edustajansa.
   2.   Foorumin toiminnan helpottamiseksi foorumi perustaa kaksi alaryhmää, joissa viranomaisten edustajat (jäsenvaltioiden veroviranomaiset) ja muut edustajat (liike-elämää, kansalaisyhteiskuntaa ja veroasiantuntijoita edustavat järjestöt) kokoontuvat erikseen.
   3.   Foorumi voi puheenjohtajan suostumuksella perustaa muita alaryhmiä tarkastelemaan erityisiä kysymyksiä foorumin määrittelemän toimeksiannon mukaisesti. Alaryhmät lakkautetaan heti, kun ne ovat täyttäneet toimeksiantonsa.
   4.   Puheenjohtaja voi kutsua esityslistalla olevaa alaa hyvin tuntevia erityisasiantuntijoita osallistumaan tilapäisesti foorumin tai alaryhmän työskentelyyn. Lisäksi puheenjohtaja voi antaa yksityishenkilöille, asiantuntijaryhmiä koskevien horisontaalisten sääntöjen (11) 8 kohdan 3 alakohdassa määritellyille järjestöille ja ehdokasmaille tarkkailijan aseman.
   5.   Jäsenten ja heidän edustajiensa sekä kutsuttujen asiantuntijoiden ja tarkkailijoiden on noudatettava perussopimuksissa ja muissa asiaankuuluvissa unionin säännöissä vahvistettua salassapitovelvollisuutta sekä EU:n turvaluokiteltujen tietojen suojelua koskevia sääntöjä, jotka vahvistetaan päätöksessä 2001/844/EY, EHTY, Euratom (12). Komissio voi toteuttaa kaikki asianmukaiset toimenpiteet, jos ne eivät noudata näitä velvoitteita.
   6.   Foorumin ja sen alaryhmien kokoukset pidetään pääsääntöisesti komission tiloissa. Komissio huolehtii ryhmän sihteeripalveluista. Myös muut asiasta kiinnostuneet komission yksiköt voivat osallistua foorumin ja sen alaryhmien kokouksiin ja olla niissä läsnä.
   7.   Foorumi vahvistaa työjärjestyksensä asiantuntijaryhmien työjärjestysmallin pohjalta.
   8.   Komissio julkaisee kaikki asiaankuuluvat asiakirjat foorumin toiminnasta (kuten esityslistat, pöytäkirjat ja osallistujien lausunnot) joko rekisterissä tai erillisellä verkkosivustolla, jolle rekisteristä on linkki. Asiakirjaa ei julkaista, jos sen sisältämien tietojen ilmaiseminen vahingoittaisi Euroopan parlamentin ja neuvoston asetuksen (EY) N:o 1049/2001 (13) 4 artiklassa määriteltyä yleisen tai yksityisen edun suojaa.
   6 artikla
   Kokouskulut
   1.   Foorumin toimintaan osallistuvat henkilöt eivät saa palkkiota tehtäviensä hoitamisesta.
   2.   Komissio korvaa foorumin toimintaan osallistuvien matkakulut ja tarvittaessa oleskelukulut komissiossa voimassa olevien määräysten mukaisesti.
   3.   Kulut korvataan vuosittaisessa määrärahojen kohdentamismenettelyssä käytettävissä olevien määrärahojen rajoissa.
   7 artikla
   Kumoaminen
   Kumotaan päätös C(2013) 2236.
   8 artikla
   Sovellettavuus
   Tätä päätöstä sovelletaan 16 päivään kesäkuuta 2019.
   
      Tehty Brysselissä 17 päivänä kesäkuuta 2015.
      
         
            Komission puolesta
         
         Pierre MOSCOVICI
         
            Komission jäsen
         
      
   
   
      (1)  KOM(2012) 722.
   
      (2)  K(2012) 8806 lopullinen.
   
      (3)  K(2012) 8805 lopullinen.
   
      (4)  Komission päätös C(2013) 2236, annettu 23 päivänä huhtikuuta 2013, veroalan hyvän hallintotavan, aggressiivisen verosuunnittelun ja kaksinkertaisen verotuksen foorumiksi kutsuttavan komission asiantuntijaryhmän perustamisesta.
   
      (5)  KOM(2011) 712 lopullinen.
   
      (6)  Euroopan parlamentin päätöslauselma, annettu 25 päivänä maaliskuuta 2015, verotusta käsittelevästä vuotuisesta kertomuksesta.
   
      (7)  ECOFIN-neuvosto, 9 päivä joulukuuta 2014, Eurooppa-neuvosto, 18 päivä joulukuuta 2014.
   
      (8)  Tiedonanto verotuksen avoimuudesta verovilpin ja veron kiertämisen torjumiseksi (COM(2015) 136) ja ehdotus veropäätösten automaattisesta tietojenvaihdosta EU:n jäsenvaltioiden välillä (COM(2015) 135).
   
      (9)  Tiedonanto, annettu 17 päivänä kesäkuuta 2015, COM(2015) 302 final.
   
      (10)  Euroopan parlamentin ja neuvoston asetus (EY) N:o 45/2001, annettu 18 päivänä joulukuuta 2000, yksilöiden suojelusta yhteisöjen toimielinten ja elinten suorittamassa henkilötietojen käsittelyssä ja näiden tietojen vapaasta liikkuvuudesta (EYVL L 8, 12.1.2001, s. 1).
   
      (11)  Puheenjohtajan tiedonanto komissiolle – Framework for Commission Expert Groups: horizontal rules and public register, C(2010) 7649 final.
   
      (12)  Komission päätös (EU, Euratom) 2015/444, annettu 13 päivänä maaliskuuta 2015, EU:n turvallisuusluokiteltujen tietojen suojaamista koskevista säännöistä (EUVL L 72, 17.3.2015, s. 53).
   
      (13)  Euroopan parlamentin ja neuvoston asetus (EY) N:o 1049/2001, annettu 30 päivänä toukokuuta 2001, Euroopan parlamentin, neuvoston ja komission asiakirjojen saamisesta yleisön tutustuttavaksi (EYVL L 145, 31.5.2001, s. 43). Näiden poikkeusten tarkoituksena on suojella yleistä turvallisuutta, sotilasasioita, kansainvälisiä suhteita, finanssi-, raha- ja talouspolitiikkaa, yksityiselämän ja yksilön koskemattomuutta, kaupallisia etuja, tuomioistuinkäsittelyä ja oikeudellista neuvontaa, tutkimuksia, tarkastuksia ja toimielimen päätöksentekomenettelyä.